Kanin keväthattu (M Christina Butlerin kirjan pohjalta)

Hahmot:

Kaisa

Äiti

Mummi

Tarvikkeita:

Kani-käsinukkeja

oksia

(höyheniä)

sermi

myssy

lierihattu

kaulaliina

porkkana

saippuakuplia

pieni kylpylelu

paperikukkia

pallo

roskakori

pieni paperileija

lintujen laulu -cd

pyykkipoikia

Valvomon Mikä kesä -kappale

**Kanin keväthattu (M Christina Butlerin kirjan pohjalta)**

METSÄSSÄ.

KERTOJA: On kirkas ja raikas aamu Kaisa-kanin kotimetsässä. Äiti ja Kaisa ovat yhdessä kävelyllä aurinkoisella polulla.

KAISA: Jippii! Katso äiti minä osaan tehdä nääääin pitkän loikan! (*Loikkii näyttämön päästä päähän*.)

ÄITI: Oi miten hieno hyppy! Katsohan, puissa on jo silmuja!

KAISA: Ja niihin kasvaa uusia versoja!

ÄITI: Onpa ihania! Mutta nyt meidän täytyy lähteä kotiin syömään. Porkkanaletut odottavat! (*Pomppivat pois*.)

KOTONA.

KERTOJA: Äiti ja Kaisa palaavat kotiin. Äiti vaikuttaa olevan jostakin tosi innoissaan…

ÄITI: (*Hyräilee*.) Ooh, kevät on jo aivan nurkan takana..

KAISA: (*Mietteliäästi.*) Hmm. Mikä se kevät oikein on?

ÄITI: (*Haaveillen*.) Se on sellaista aikaa, kun linnut laulavat ja joka puolella on kukkia.

ÄITI*: Äiti riisuu kaulaliinansa ja laittaa sen pois.* Tätä ei enää tarvita!Antaisitko myssysi, Kaisa?

KAISA: Ei! Minä en halua! Mummi teki sen minulle, ja se on minun lempparimyssy!

ÄITI: Mutta eihän keväällä tarvitse villamyssyä!

KAISA: Mutta kun minä haluan!

ÄITI: (*Lempeästi*.) No pidä sitä sitten niin kauan kuin haluat. Mutta sinä saatat kyllä kyllästyä siihen.

KAISA: Enkä! (*Pudistelee päätään*.)

KERTOJA: Kaisa päättää pitää myssynsä. Pian tuleekin ilta ja Äiti laittaa Kaisalle iltapalaa.

*Äiti antaa Kaisalle iltapalaa.*

KAISA: En ikinä ota tätä myssyä pois päästä!

KERTOJA: (*Yleisölle*.) Minkäslaisia iltatoimia teillä on kotona? (*Yleisö vastaa*.) Aivan totta, iltapalan jälkeen on tietenkin vuorossa iltapesu, ja Kaisakin menee kylpyyn.

(*Saippuakuplat*)

KAISA: Minä pidän tätä myssyä ikuisesti!

KERTOJA: No niin se taitaa olla..(*Yleisölle.*) Mihin mennään sitten iltapesun jälkeen? Kyllä, sitten mennään nukkumaan. Kylvyn jälkeen Äiti-kani peittelee Kaisan yöunille.

ÄITI: Hyvää yötä! Kauniita unia ja porkkanan kuvia, Kaisa.

KAISA: (Haukotellen.) Minä pidän tätä myssyä aina.

KERTOJA: Mutta jotain kummaa tapahtuu yön aikana.. Valkovuokot puhkeavat kukkaan. *Kertoja ripustaa kukat sermiin pyykkipojilla.*

PIHALLA.

KERTOJA: Seuraavana päivänä Kaisa heittelee pihalla palloa. (*Huomaa kukat*.)

KAISA: Voi ei! Mitä nuo kukat täällä tekee? Minä en halua pihalle kevättä! *Nyppii kukat irti, heittää kertojan ojentamaan roskikseen ja menee pois.*

KERTOJA: Voi Kaisa! Kaisa päättää heittää kukat roskikseen! Mutta myöhemmin se palaa taas pihalle leikkimään ja lennättämään leijaansa. On niin kiva ilma!

*Linnun laulua ja lentäviä lintuja. Kertoja arvuuttelee yleisöltä, mitä lintuja ne ovat.*

KAISA: Häipykää, mokomat linnut! Hus! Hus! Ja viekää kevät mukananne!

KERTOJA: Muutaman päivän kuluttua piha on kuitenkin täynnä lintuja ja kukkia. Kevät on kaikkialla! *Lisää kukkia.*

ÄITI: Eikö kevät olekin ihana?

KAISA: EEEI! Minä en tahdo kevättä! Minä en ota tätä myssyä pois!

*Kertoja pitää Myssyjumpan tms., että äitikani ehtii muuttua mummiksi, esim. silmälasit päähän.*

*Koputus ovelle.*

MUMMI: Onko täällä ketään kotona? Haluaisitko lähteä retkelle?

KAISA: Hei mummi! Joo! Mennään retkelle!

MUMMI: Etkös ottaisi myssyn pois päästä ennen kuin lähdetään? Siellä on aika lämmin kevätpäivä.

KAISA: Ei kiitos!

KERTOJA: Pian Kaisa ja Mummi löytävät aurinkoisen retkipaikan jossa he voivat syödä eväitä. Kaisa napostelee voikukkasalaattiaan, mutta mitäs nyt tapahtuu? *Tauko. Kaisan villamyssy ahdistaa*. Villamyssy alkaa kutittaa! *Kaisalla on vaikeaa myssyineen, ääntelee*. Kun Kaisa syö mansikoita, sillä on jo tosi kuuma ja se alkaa saada tarpeekseen!

MUMMI: Mitä nyt Kaisa? Sinähän näytät aivan sulavan! Riisu myssysi, kultaseni.

KAISA: En minä voi. Sinä olet tehnyt sen minulle ja se on minun lempparimyssy!

MUMMI: No voi sinua! Laitetaan myssy talteen siihen asti, kunnes tulee taas kylmä. Minäpä keksin jotakin! Käydään pienellä kävelyllä. *Menevät.*

KERTOJA: Mihinkäs Kaisa ja Mummi oikein menivät? *Kaisa ja Mummi palaavat, Kaisalla on päässään uusi sulkahattu.* Mikä Kaisalla on päässään?

KAISA: Katsokaas tätä keväthattua!

KERTOJA: Onpa hieno!

ÄITI: Kylläpä Mummi teki upean hatun!

KERTOJA: Ja niin Kaisa-kani sai uuden keväthatun ja kaikki päättyi lopulta onnellisesti. (Katsotaan kuvakirjasta viimeinen aukeama, jossa on Kaisa uusi hattu päässään.)

Mutta tiedättekös mikä vuodenaika tulee kevään jälkeen? *Jaetaan höyheniä ja puhalletaan niitä Mikä kesä -kappaleen tahdissa.*